CELEX: 32013D0724
Language: sl
Date: 2013-12-05 00:00:00
Title: 2013/724/EU: Izvedbeni sklep Komisije z dne 5. decembra 2013 o finančnem prispevku Unije za nujne ukrepe za boj proti atipični kokošji kugi na Cipru leta 2013 (notificirano pod dokumentarno številko C(2013) 8560)

7.12.2013   
            
            
               SL
            
            
               Uradni list Evropske unije
            
            
               L 328/121
            
         IZVEDBENI SKLEP KOMISIJE
   z dne 5. decembra 2013
   o finančnem prispevku Unije za nujne ukrepe za boj proti atipični kokošji kugi na Cipru leta 2013
   (notificirano pod dokumentarno številko C(2013) 8560)
   (Besedilo v grškem jeziku je edino verodostojno)
   (2013/724/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Odločbe Sveta 2009/470/ES z dne 25. maja 2009 o odhodkih na področju veterine (1) in zlasti člena 6(2) Odločbe,
   ob upoštevanju naslednjega:
   
               (1)
            
            
               Atipična kokošja kuga je nalezljiva virusna bolezen pri perutnini in drugih pticah v ujetništvu, ki resno vpliva na donosnost reje perutnine ter povzroča motnje v trgovini znotraj Unije in pri izvozu v tretje države.
            
         
               (2)
            
            
               Pri izbruhu atipične kokošje kuge obstaja tveganje, da se povzročitelj bolezni razširi na druga gospodarstva s perutnino v isti državi članici, vendar tudi na druge države članice ali tretje države zaradi trgovine z živo perutnino ali njenimi proizvodi.
            
         
               (3)
            
            
               Direktiva Sveta 92/66/EGS (2) določa ukrepe, ki jih mora država članica takoj izvesti za preprečitev nadaljnjega širjenja virusa.
            
         
               (4)
            
            
               V skladu s členom 84 Uredbe (EU, Euratom) št. 966/2012 Evropskega parlamenta in Sveta (3) institucija ali organi, na katere je ta institucija prenesla pooblastila, pred odobritvijo odhodka iz proračuna Unije sprejmejo sklep o financiranju, ki določa bistvene elemente ukrepa, povezanega z odhodki.
            
         
               (5)
            
            
               Odločba 2009/470/ES določa postopke, ki urejajo finančni prispevek Unije za posebne veterinarske ukrepe, vključno z nujnimi ukrepi. V skladu s členom 3(2) in členom 6(2) navedene odločbe države članice prejmejo finančni prispevek za kritje stroškov nekaterih ukrepov za izkoreninjenje atipične kokošje kuge.
            
         
               (6)
            
            
               Člen 3(6) Odločbe 2009/470/ES določa pravila o deležih stroškov, nastalih v državah članicah, ki jih lahko krije finančni prispevek Unije.
            
         
               (7)
            
            
               Za plačilo finančnega prispevka Unije za nujne ukrepe za izkoreninjenje atipične kokošje kuge veljajo pravila iz Uredbe Komisije (ES) št. 349/2005 (4).
            
         
               (8)
            
            
               Na Cipru je prišlo do izbruhov atipične kokošje kuge. Ciper je sprejel ukrepe zoper navedene izbruhe v skladu z Direktivo 92/66/EGS.
            
         
               (9)
            
            
               Ciprski organi so v okviru Stalnega odbora za prehranjevalno verigo in zdravje živali obvestili Komisijo in druge države članice o izvedenih ukrepih v skladu z zakonodajo Unije o prijavljanju in izkoreninjanju bolezni ter izidu teh ukrepov.
            
         
               (10)
            
            
               Tako so ciprski organi izpolnili vse tehnične in upravne obveznosti v zvezi z ukrepi iz člena 3(2) Odločbe 2009/470/ES in člena 6 Uredbe (ES) št. 349/2005.
            
         
               (11)
            
            
               V tem trenutku ni mogoče določiti natančne višine finančnega prispevka Unije, ker so podatki o stroških nadomestil in odhodkih iz poslovanja samo ocene.
            
         
               (12)
            
            
               Ukrepi iz tega sklepa so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJI SKLEP:
   Člen 1
   Finančni prispevek Unije za Ciper
   1.   Cipru se odobri finančni prispevek Unije za kritje stroškov, ki jih je ta država članica imela leta 2013 zaradi uvedbe ukrepov za boj proti atipični kokošji kugi iz člena 3(2) in člena 6(2) Odločbe 2009/470/ES.
   2.   Višina finančnega prispevka iz odstavka 1 se določi z naknadnim sklepom, ki se sprejme po postopku iz člena 40(2) Odločbe 2009/470/ES.
   Člen 2
   Plačilne ureditve
   Prvi obrok v znesku 250 000,00 EUR za leto 2013 se izplača Cipru kot del finančnega prispevka Unije iz člena 1(1).
   Člen 3
   Naslovnik
   Ta sklep je naslovljen na Republiko Ciper.
   
      V Bruslju, 5. decembra 2013
      
         
            Za Komisijo
         
         Tonio BORG
         
            Član Komisije
         
      
   
   
      (1)  UL L 155, 18.6.2009, str. 30.
   
      (2)  Direktiva Sveta 92/66/EGS z dne 14. julija 1992 o uvedbi ukrepov Skupnosti za nadzor atipične kokošje kuge (UL L 260, 5.9.1992, str. 1).
   
      (3)  Uredba (EU, Euratom) št. 966/2012 Evropskega Parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije in razveljavitvi Uredbe Sveta (ES, Euratom) št. 1605/2002 (UL L 298, 26.10.2012, str. 1).
   
      (4)  Uredba Komisije (ES) št. 349/2005 z dne 28. februarja 2005 o določitvi pravil v zvezi s financiranjem Skupnosti nujnih ukrepov in ukrepov za boj proti nekaterim živalskim boleznim iz Odločbe Sveta 90/424/EGS (UL L 55, 1.3.2005, str. 12).